
בבית הדין הצבאי לערעורים
בפני:
 תא"ל       נועה        זומר    –    המשנה לנשיאה
 אל"ם מאיה  גולדשמידט   –                 שופטת 
 אל"ם       זיו       רזינסקי   –                   שופט
בעניין:
התובע הצבאי הראשי – המערער (ע"י ב"כ, רס"ן אוהד מנור; סרן הודיה אביב)

נ ג ד 
X/XXXXXXX רס"ל (מיל') י' ש' – המשיב (ע"י ב"כ, עו"ד שלום בן שבת, עו"ד רזיאל בן שלום)

ובעניין:

X/XXXXXXX רס"ל (מיל') י' ש' – המערער (ע"י ב"כ, עו"ד שלום בן שבת, עו"ד רזיאל בן שלום)

נ ג ד 
התובע הצבאי הראשי – המשיב (ע"י ב"כ, רס"ן אוהד מנור; סרן הודיה אביב)

ערעור על פסק דין של בית הדין הצבאי המחוזי במחוז שיפוטי זרוע היבשה שניתן בתיק ז"י ת"פ 81875-07-24 (סא"ל שאול ארבל – אב"ד, סא"ל תום דורון – שופט, רס"ן יניב גרוס – שופט) ביום 16.10.2025. ערעור התביעה נדחה. ערעור ההגנה התקבל בחלקו.


פ ס ק - ד י ן

המערער, רס"ל (מיל') י' ש', הורשע על פי הודאתו בכתב אישום מתוקן בשתי עבירות של הוצאת רכוש מרשות הצבא בצוותא, לפי סעיף 77(א)(2) לחוק השיפוט הצבאי, התשט"ו-1995, בצירוף סעיף 29 לחוק העונשין, התשל"ז-1977; עבירה של קשירת קשר להוצאת רכוש מרשות הצבא, לפי סעיף 77(א)(2) לחוק השיפוט הצבאי ולפי סעיף 499(א)(1) לחוק העונשין; עבירה של ניסיון להוצאת רכוש מרשות הצבא בצוותא, לפי סעיף 77(א)(2) לחוק השיפוט הצבאי בצירוף סעיפים 25 ו-29 לחוק העונשין; וכן עבירה של התנהגות שאינה הולמת, לפי סעיף 130 לחוק השיפוט הצבאי.  
בית הדין קמא הנכבד השית על המערער עונש מאסר בפועל בן שמונה חודשים בכליאה, לצד מאסר מותנה, קנס בסך 12,000 ש"ח והורדה לדרגת טוראי. 
שני הצדדים לא השלימו עם פסק הדין. ההגנה ביקשה להורות כי עונש המאסר בפועל שנגזר על המערער, ירוצה בדרך של עבודה צבאית, ולהפחית את רכיב הקנס. התביעה, מנגד, עתרה להחמיר משמעותית בשני רכיבים אלה. מכאן הערעורים שלפנינו. 

ההליכים בבית הדין המחוזי ועיקרי גזר הדין

המערער ביצע את העבירות בהיותו בשירות מילואים פעיל בתפקיד רס"פ מפקדה. נסיבות ביצוע העבירות פורטו בגזר דינו של בית הדין קמא כדלקמן (ההדגשות במקור):

"כמפורט בכתב האישום המתוקן, במהלך שירות מילואים, בין תחילת חודש נובמבר 2023 ליום 26 בנובמבר 2023, קשר ה[מערער] עם שני חיילי מילואים, רס"ם (מיל') ישי ספז (להלן: "ספז") ורס"ר (מיל') משה שמואל טאו (להלן: "טאו"), ועם האזרח שמואל יהודה חברון לוי (להלן: "האזרח") להוציא כלי רכב מרשות הצבא לצרכים אישיים של המעורבים או לשם מכירתם. צוין בכתב האישום, כי שווי הרכוש שהוציאו וניסו להוציא ה[מערער] ויתר המעורבים, בכלל פרטי האישום, עומד על כמה עשרות אלפי שקלים חדשים. במסגרת הקשר, ביום 26 בנובמבר 2023, גרר האזרח כלי רכב מסוג פולקסווגן קאדי ליישוב נעמה. כלי הרכב הוחזק בביתו של טאו עד לחודש ינואר 2024, ונתפס בחודש פברואר באותה שנה. כמו כן, ביום 27 בנובמבר 2023 גרר האזרח, טרקטור וכלי רכב נוסף ליישוב נעמה.
החל מיום 4 בדצמבר 2023 ועד ליום 23 בדצמבר 2023 קשר ה[מערער] קשר עם יתר המעורבים להוצאת טרקטור ומספר כלי רכב פרטיים מסוגים שונים, בהם מרצדס ואריו, סובארו דיאל, ושני כלי רכב מסוג "טויוטה היילקס". במסגרת זו, ביקש ה[מערער] מהאזרח 'לארגן' לוחיות רישוי חלופיות לכלי הרכב הגנובים.
במסגרת הקשר העברייני, האזרח גרר ביום 2 בינואר 2024 שלושה טרקטורים ליישוב אש קודש, בו מתגורר ה[מערער], לבקשתו של ה[מערער]. למחרת, ב-3 בינואר 2024, ניסו המעורבים להוציא טרקטור נוסף וכלי רכב מסוג רנו פלואנס. האזרח נקרא לגרור את הציוד לכפר חסידים וליישוב נעמה, אך עם הגעתו למגרש, נמנע מלהעמיס את הכלים. במחסום, תושאל האזרח על אודות מעשיו ונתפס בחשד שהגיע למקום על-מנת להוציא כלי רכב מרשות הצבא. טרם נתפס, התקשר האזרח ל[מערער] אשר הציע לו לברוח מהמקום טרם תגיע משטרה.
על-פי האישום החמישי, מעשים אלו, שנעשו בעת שה[מערער] שירת כרס"פ מפקדה במילואים, מהווים התנהגות שאינה הולמת את דרגתו ותפקידו הצבאי."

במסגרת הפרטים הנוספים בואר עוד, כי לאחר שרס"ם (מיל') ספז עוכב לחקירה, מחק המערער תכתובות עמו ממכשיר הטלפון הנייד שלו. 
בית הדין קמא קבע, על דעת הצדדים, כי המעשים שבגינם הורשע המערער, אשר השתרעו על פני חודשיים ימים, מגלמים אירוע אחד לצורך קביעת מתחם העונש ההולם, וכי קיים קשר עברייני ברור בין כלל העבירות, שתכליתו הוצאת רכוש מרשות הצבא, למען מטרותיהם האישיות של המעורבים בקשר. 
בעת קביעת מתחם העונש ההולם עמד בית הדין קמא על כך שהמערער ושותפיו ניצלו את מעמדם ותפקידם בצה"ל, ואת המידע שהגיע אליהם, במסגרת שירות המילואים שלהם, על אודות כלי הרכב שהיו במגרש, מיקום המחסומים בקרבת המגרש, הדרך לעקוף את המחסומים וסדר יומו של מפקד הגדוד, וכל זאת כדי להוציא מרשות הצבא שני כלי רכב וארבעה טרקטורים ולנסות להוציא כלי רכב נוספים. נקבע, כי המעשים  - שמטרתם הייתה הפקה של רווח אישי עבור המערער - בוצעו בשיטתיות, תוך גילוי תכנון ותחכום ברמה גבוהה, ותוך עירובו של אזרח. הוטעם, כי המערער ושותפיו היו מודעים לפסול שבמעשיהם ותכננו, במספר הזדמנויות, כיצד לחמוק מגילוי העבירות - כגון, באמצעות החלפת לוחיות רישוי כדי להסוות את העובדה שכלי הרכב אינו ישראלי, או הפקת אישור מעבר במחסום למעורב האזרח, לשם העברת כלי רכב שהוצא מהמגרש. הודגש, כי אין מדובר בכישלון חד פעמי, כי אם במסכת עבריינית שנמשכה כאמור כחודשיים, המעידה על דפוס פעולה ברור, וכל זאת בחודשים שלאחר פרוץ המלחמה. 
טענת ההגנה, שלפיה חלקו של המערער במעשים היה שולי, נדחתה. נקבע כי המערער אמנם לא היה שותף לחברה שבבעלותם של רס"ם (מיל')  ספז ורס"ר (מיל') טאו, שחלק מכלי הרכב הוצאו עבורה, ואף לא היה מעורב בהוצאת גנרטור - מעשה שבו הורשע רס"ר (מיל') טאו. לצד זאת נקבע כי לשם הפקת רווח אישי, יזם המערער חלק נכבד ממעשי העבירה, ועמד בקשר ישיר עם האזרח לשם הוצאת כלי הרכב מהמגרש. כך, שלח לאזרח תמונות של כלי הרכב שביקש להוציא, ביקש ממנו לארגן לוחיות רישוי חלופיות לכלי הרכב הגנובים ומסר לו מידע בדבר סדר היום של מפקד הגדוד לשם קביעת המועד המתאים ביותר להוצאת כלי הרכב. כמו כן, חלק מכלי הרכב שהוצאו הועברו, לבקשתו של המערער, אל היישוב שבו הוא מתגורר, הוא התעניין בגובה התמורה שיקבל עבור מכירתם של כלי הרכב, ואף עמד בקשר עם האזרח, בשעה שחשש כי הוא עתיד להיתפס בכף, והציע לו להימלט בטרם תגיע משטרה אל המחסום. כן הוטעם, כי בשונה לרס"ר טאו, ניצל המערער את שירות המילואים שלו לשם ביצוע העבירות. נסיבה משמעותית לחומרה ראה בית הדין בניסיונותיו החוזרים והנשנים של המערער לחמוק מגילוי ולהכשיל הליכי חקירה ומשפט, באופן המלמד אף הוא על חלקו היחסי בביצוע העבירות. 
עוד בואר כי אף שבהוצאת הרכוש האמור אין אמנם פגיעה בכשירותו ומוכנותו של הצבא למלחמה, הרי שיש בכך משום פגיעה מוגברת באמון הציבור בצה"ל, בחובת הנאמנות כלפי רשויות הצבא, בטוהר פעולתם של משרתי צה"ל ובשמם הטוב, כמו גם  הקניין של אחר. כן נקבע כי פוטנציאל הנזק הוא משמעותי בנסיבות העניין, בשים לב לכך שהנסיעה בכלי רכב פסולים עלולה הייתה להקים סכנה לשלומם של ציבור משתמשי הדרך. שיקול נוסף שצוין הוא הקושי באיתור וזיהוי עבירות מסוג זה, באופן המחייב השתת ענישה ממשית שתסייע למגר תופעות דומות. לבסוף, צוינה החומרה הרבה בביצוע העבירות בתקופת מלחמה. 
ביחס למדיניות הענישה הנהוגה, צוין כי אין בנמצא פסיקה בעלת דמיון ממשי לעניינו של המערער, אף שניתן להקיש לענייננו מפסיקה בעלת מאפיינים דומים, ובעיקר - ע/31/23  סמ"ר גניש נ' התובע הצבאי הראשי (2023). עניינו של המערער נידון לאחר שהסתיים בערכאה ראשונה עניינו של המעורב הנוסף רס"ר (מיל') טאו, שנידון לשבעה חודשי מאסר וקנס של 5,000 ש"ח. בשים לב לעיקרון אחידות הענישה, סבר בית הדין קמא כי מידת מעורבותם של המערער ושל רס"ר (מיל') טאו דומה, והיבטי החומרה הייחודיים לכל אחד מהם "שווים ככלל בסיכומם של דברים". לאור כל האמור קבע בית הדין מתחם עונש הולם זהה לזה שנקבע בעניינו של רס"ר טאו, ביחס לרכיב המאסר - בין שבעה ל-15 חודשי מאסר בפועל, ומחמיר יותר ביחס לרכיב הקנס - בין 10,000 ל-30,000 ש"ח (המתחם לרכיב זה בעניינו של רס"ר טאו עמד על המנעד שבין 5,000 ל-20,000 ש"ח). הפער בין המתחמים לעניין הקנס הוסבר בכך שהמערער ניצל את שירות המילואים שלו לשם ביצוע העבירות וכי עיקר הרכוש, ובכלל זאת כלי הרכב שהוצאו ונגררו ליישוב של המערער, לא הושב, שלא כבעניינו של רס"ר (מיל') טאו. 
בעת קביעת מידת עונשו של המערער, נדחתה עתירת ההגנה לחרוג ממתחם העונש ההולם מטעמי שיקום. בואר כי המערער לא הצביע על תוכנית שיקום קונקרטית, פעל כאמור במספר הזדמנויות לסיכול תפיסתו, ולא נטל אחריות של ממש על מעשיו בפני עורכת התסקיר, למשל בכך ששלל את התכנון ואת הכוונה לעשיית רווחים. בתוך מתחם העונש שנקבע שקל בית הדין קמא את שיקולי הרתעת הרבים המשמעותיים בנסיבות העניין, אל מול מספר שיקולים לקולה. בין השאר נשקלו  הודאת המערער והחיסכון המשמעותי בזמן שיפוטי, כמו גם החרטה שהביע (על אף שצוין כי מעורבותו הפעילה בניסיון לחמוק מגילוי ודבריו לעורכת התסקיר מלמדים כי "אין ניתן לקבוע כי נטילת האחריות של ה[מערער] על מעשיו מלאה או במידה גבוהה"). עוד התחשב בית הדין קמא בעברו הפלילי הנקי של המערער, בחלוף הזמן מאז ביצוע העבירות, בכך שהושב לרשות הצבא חלק מסוים מהרכוש שהוצא ובתרומתו הרבה בשירותו הצבאי במסגרת המילואים ובפעילותו ההתנדבותית. כן נשקלו נסיבותיו האישיות של המערער, בין היתר היותו נשוי ואב לשישה ילדים קטנים, וקשיים נפשיים שעימם הוא מתמודד (כפי שעלה מחוות דעת שהוצגו לבית הדין קמא), שאף הוחמרו בעקבות ההליך המשפטי.  
בתוך מתחם העונש ההולם, מצא בית הדין קמא כי בעניינו של המערער היבטי חומרה שאינם מאפשרים לגזור את דינו בדומה לעונש שנקבע לרס"ר (מיל') טאו. בואר כי קיים פער ביניהם בכל הנוגע למידת הפגיעה הצפויה של העונש במשפחה, וכן במידת נטילת האחריות ושיתוף הפעולה עם רשויות האכיפה ובמכלול נסיבות החיים. לפיכך מצא בית הדין קמא לגזור על המערער כאמור, עונש של שמונה חודשי מאסר בפועל, ולהעמיד את שיעור הקנס על 12,000 ש"ח, לצד עונש מאסר מותנה והורדה לדרגת טוראי. 

ערעורי הצדדים  

ההגנה עתרה בערעורה להורות כי עונש המאסר בפועל ירוצה בדרך של עבודה צבאית ולהקל באופן משמעותי ברכיב הקנס. נטען כי בעת קביעת מתחם העונש ההולם שגה בית הדין קמא כאשר התבסס על נסיבות לחומרה שאינן נתמכות בתשתית העובדתית. כך למשל נטען כי מדובר בכלי רכב חסרי ערך שהיו מיועדים לגריטה, מבלי שהוצגה ראיה כלשהי לכך שאמורים היו לשוב לבעליהם. מכאן, שלא היה מקום לקבוע, כי מעשיו של המערער פגעו בזכות הקניין ולכן עסקינן ברף הנמוך של העבירות. באותו אופן, גם החשש כי הוצאתם של כלי הרכב עלולה הייתה לפגוע בשלומם וביטחונם של משתמשי הדרך הוא ערטילאי בלבד, מבלי שהוצגו ראיות לכך. עוד טוענת ההגנה, כי לא נכון היה לקבוע שהמערער ביצע את המעשים לשם הפקת רווח אישי, משכתב האישום לא מגלה כי אכן הפיק רווח שכזה בפועל; וכי המערער שיתף פעולה באופן מלא בחקירתו, מסר פרטים שלא היו ידועים לגורמי החקירה ואף אפשר עיון במכשיר הטלפון שלו. לשיטת ההגנה, גם הפסיקה שעליה נשען בית הדין קמא אינה רלוונטית, שכן היא עוסקת במקרים שבהם נגרם נזק לכוננות ולכשירות הצבא, נתון אשר לא מתקיים בעניינו של המערער. 
אשר למידת העונש נטען, כי שגה בית הדין קמא כאשר לא נעתר לבקשת ההגנה לחריגה ממתחם העונש ההולם מטעמי שיקום. ההגנה הפנתה לתסקיר העונש, שבו נכתב כי האירוע הנדון הוא חריג לחייו הנורמטיביים של המערער, ונראה כי אירע בתקופה מורכבת וקשה עבורו. כן הפנתה ההגנה לחוות דעת שניתנו ביחס למצבו הנפשי של המערער ולראיות רבות שהוצגו בנוגע להערכה שלה זכה בעקבות תרומתו, הן במסגרת התנדבות בקהילה והן בשירות המילואים שלו, להיעדר עבר פלילי, למצבו הכלכלי ולמצב משפחתו. עוד נטען, כי נוכח עיקרון אחידות הענישה, ומשהמערער – בשונה מרס"ר (מיל') טאו - לא פעל לקידום רווחיה של  חברה שניהל, לא היה מקום להבחין בין העונשים שהושתו על שניהם. 
מנגד טענה התביעה, כי שגה בית הדין קמא בקביעת מתחם העונש ההולם, וכי העונש שנגזר על המערער אינו מבטא את צבר נסיבות החומרה שבמעשיו. לפיכך שבה על עתירתה בפני בית הדין קמא, לקבוע מתחם עונש הולם הנע בין 15 ל-24 חודשי מאסר בפועל, ולהעמיד את עונשו של המערער בסמוך לתחתית המתחם, כך שיעמוד על 18 חודשי מאסר. כן ביקשה להחמיר באופן משמעותי את שיעור הקנס, כך שיעמוד על 30,000 ש"ח. 
לשיטת התביעה, מלמדים מעשיו של המערער על תכנון מוקפד, על יוזמה, תעוזה ונחישות. המערער היה "נטוע היטב" בפעילות העבריינית, וכל זאת במסגרת חבורה שפעלה במשך מספר חודשים במהלך המלחמה, תוך ניצול תפקידו של המערער בשירות המילואים, לביצוע גניבה שיטתית של כלי רכב וציוד צבאי ואזרחי בשווי עשרות אלפי ש"ח. כן הפנתה התביעה לכך שהמערער יזם גם פעילות עבריינית עצמאית ומנותקת מהקשר העברייני המקורי, כאשר יצר קשר עם האזרח לוי במטרה להפיק רווח עצמאי, ולמאמציו לשבש את החקירה לאחר פתיחתה בכך שמחק תכתובות ממכשירו הנייד. התביעה אף סבורה כי לא ניתן משקל מספק לביצוע העבירות בעת מלחמה תוך "ניצול ציני של מצב החירום", ולנזק הרב שנגרם ושיכול היה להיגרם מביצוע העבירות. 
עוד נטען, כי גזר הדין לא נתן ביטוי ממשי לפגיעה הקשה בערכים המוגנים, שכן בגניבת רכוש תפוס או מוחרם - ובפרט רכוש שנועד לשוב לבעליו - יש משום פגיעה כפולה: הן בקניינו של הפרט והן בלגיטימיות של פעולת האכיפה הצבאית, וזאת בתקופה שבה מתנהלת מערכה צבאית וציבורית מהקשות שידעה המדינה. לבסוף נטען, כי אף מדיניות הענישה תומכת בהחמרת העונש (לעניין זה הפנתה התביעה לרע"פ 5471/15 לסטר נ' מדינת ישראל (19.8.2015); ע"פ 2519/14 אבו קיעאן נ' מדינת ישראל (29.12.2014); ע"פ 7163/13 כסוואני נ' מדינת ישראל (3.8.2014), וכן לע/94/11 סא"ל אטיאס נ' התובע הצבאי הראשי (2012)). 
התביעה טענה עוד כי בקביעת עונשו של המערער בתוך המתחם ניתן משקל מופרז לנסיבותיו האישיות ולמצבו המשפחתי והכלכלי, ומנגד, לא ניתן משקל מתאים לשיקולי ההלימה וההרתעה, המתחייבים בנסיבות העניין. נטען, כי מפעולותיו של המערער לשיבוש החקירה ומגרסתו המיתממת בפני עורכת התסקיר ניתן ללמוד כי הוא אינו מפנים את חומרת מעשיו וכי אין מקום לתת משקל רב להודאתו באשמה. כן צוין כי הרכוש הגנוב הושב בפועל על ידי רס"ר (מיל') טאו  ולא על ידיו, ואף זאת לאחר גילוי הפרשה בעקבות תפיסתו בכף של האזרח. אשר לרכיב הקנס נטען, כי הסכום שנפסק אינו משקף את שיקולי ההרתעה המתחייבים, נוכח ביצוען של עבירות רכוש להשגת רווחים ותוך ניצול המערכת הצבאית לשם כך. נטען כי ראוי שהקנס יועמד, בקירוב, על שווי הרווח שאותו ציפה המערער להשיג. 
להשלמת התמונה נציין, כי אף כנגד המעורבים הנוספים בעבירה, הנתונים לתחולת חוק השיפוט הצבאי, הוגשו כתבי אישום. בעניינו של רס"ר (מיל') טאו הוחלט לאחרונה, במסגרת הדיון בערעור, בהתחשב בנסיבותיו האישיות החריגות עד מאוד, על הקלה מסוימת בעונש המאסר בפועל שהושת עליו, כך שיעמוד על חמישה חודשים, ולעומת זאת על החמרה ברכיב הקנס כך שיעמוד על 8,000 ש"ח (ע"פ 15042-09-25, 18901-09-25 רס"ר (מיל') טאו נ' התובע הצבאי הראשי (2026)). עניינו של רס"ם (מיל') ספז טרם הסתיים בבית הדין המחוזי. כן נמסר לנו כי טרם הוחלט מהם הצעדים, אם בכלל, אשר יינקטו בעניינו של האזרח המעורב בפרשה.

דיון והכרעה

בפתח הדברים נציין כי בהתאם לכללים שנקבעו בתיקון 113 לחוק העונשין ובהלכה הפסוקה (ראו למשל ע/39,25/23 סמל אפריאט נ' התובע הצבאי הראשי, פסקה 23 (2024)), וכפי שפורט גם בפסקה 20 לפסק הדין שניתן בעניינו של רס"ר (מיל') טאו לעיל - אין מקום להתערבותנו במתחם העונש ההולם שנקבע, לכאן או לכאן. נסיבות הפרשה מלמדות, על כי חודש בלבד לאחר פרוץ המלחמה, במהלך שירות מילואים, חבר המערער לשני משרתי מילואים נוספים ולאזרח לשם הוצאת רכוש מרשות הצבא. בטענת ההגנה על כך שמדובר בכלי רכב נטולי ערך, אין ממש, משהמערער הודה בכתב האישום שבו הובהר כי שוויו של הרכוש הוא כמה עשרות אלפי שקלים לכל הפחות. כפי שפירט בית הדין קמא, המערער עשה שימוש במידע שהגיע לידיעתו אגב שירות המילואים, בצוותא עם חבריו, בנוגע לכלי הרכב המצויים במגרש, המחסומים שבקרבת המגרש, מסלול נסיעתו של המג"ד ועוד, כדי להוציא מרשות הצבא כלי רכב וטרקטורים. עוד קשר עם השלושה  קשר לנטילת כלי רכב נוספים, ואף ניסה להוציאם. 
מכתב האישום המתוקן והפרטים הנוספים שבהם הודה, עולה כי המערער נטל חלק מרכזי בתכנון ובניהול האירועים, וכי חדל ממעשיו רק לאחר מעצרו של המעורב האזרח. כן מחק המערער, עם קריאתו לחקירה, הודעות מפלילות ממכשיר הטלפון שלו. כלי הרכב שהוצאו על ידי המערער ושותפיו, או שהיו מושא הקשר בין השלושה, הוחרמו מתושבים פלסטינים, לאחר שעלה חשד שהם פסולים לשימוש. 
מעשיו של המערער הסבו פגיעה קשה לערכים המוגנים, וביניהם חובת הנאמנות כלפי רשויות הצבא, אמון הציבור בצה"ל, פגיעה בשמם הטוב של צה"ל ושל מדינת ישראל, ופגיעה בזכות הקניין של אחר. 
כפי שהודגש בפסקה 22 בפסק הדין שניתן בעניין רס"ר (מיל') טאו לעיל, עבירות כאמור הן "מכוערות ומוציאות את דיבתה של מדינת ישראל רעה. המדים והנשק שנתנה מדינת ישראל למערער וחבריו כדי להגן על אינטרסים חוקיים של המדינה ושל חייליה, נוצלו במקרה הנוכחי בדרך המצביעה על אובדן מוחלט של ערכים. מעשים כדוגמת מעשי המערער ושותפיו, גורמים לאובדן אמון בציבור לובשי המדים, וממילא מקשים על תפקודם של חיילים ושוטרים המבצעים את עבודתם כחוק" (ע"פ 1795/06 יוספי נ' מדינת ישראל, פסקה 12 (24.7.2006);‏ 31/23 סמ"ר גניש לעיל, פסקה 48; וכן ע"פ 8961/07 סחייק נ' מדינת ישראל, פסקה ה (14.1.2008)). יש בהן כדי להשליך על האופן שבו מצטיירת פעולתה של מדינת ישראל ועל הלגיטימציה הציבורית והבינלאומית שלה, ודאי בעת לחימה (ע/62/03 התובע הצבאי הראשי נ' סמל אילין, פסקה ה.1 (2003), ע/153/03 סא"ל שגיא נ' התובע הצבאי הראשי, פסקה 37 (2004)). ולבסוף, הן פוגעות אף בערך הממלכתיות שנמנה ב"רוח צה"ל", שלפיו על כל חייל בצה"ל, בשירות סדיר ובשירות מילואים, לפעול בעת ביצוע תפקידו (ע/19/22 התובע הצבאי הראשי נ' סגן י' צ', פסקה 25 (2022)).
לצד האמור, לא סברנו כי יש לקבל את עתירת התביעה להחמיר במתחם העונש ההולם. על אף השתתפותו הפעילה באירועים ושוויו של הרכוש מושא העבירות, כתב האישום המתוקן שותק בשאלת הרווח הכספי שהפיק המערער בפועל מביצוען (אף כי עולה ממנו בבירור, שלא כפי שטענה ההגנה, כי למערער הייתה כוונה להפקת רווח בעת ביצוע העבירות). עוד שקלנו את הנתון שנמסר לנו ולפיו, כאמור, בחלוף למעלה משנתיים ומחצה מאז ביצוע העבירות, טרם הוחלט מהם הצעדים, אם בכלל, שיינקטו נגד האזרח שהיה מעורב פעיל במעשי העבירה. כידוע, "הפער שבין הרשעה בדין פלילי והשתת עונש מאסר בפועל משמעותי, לעומת היעדר כל סנקציה... הוא פער רחב למדי" (ע/96/17 רב"ט הייב נ' התובע הצבאי הראשי, פסקה 23 (2018). בקשת רשות ערעור נדחתה: רע"פ 3388/18 הייב נ' התובע הצבאי הראשי (27.5.2018)). 
לכך יש להוסיף כי כאמור, גם בפסק הדין בעניינו של רס"ר (מיל') טאו (פסקה  23) נדחתה עתירת התביעה להחמיר את מתחם העונש ההולם. אמנם, עניינם של המערער ושל רס"ר (מיל') טאו אינם זהים אחד לאחד. כך למשל לרס"ר (מיל') טאו לא יוחסה הנסיבה המחמירה, המתקיימת בעניינו של המערער, בדבר ניצול שירות המילואים לשם ביצוע העבירות. מנגד, רס"ר (מיל') טאו ביצע את העבירות, בין השאר, לצורך עסקיה של חברה שהוא שותף בה עם רס"ם (מיל') ספז. עם זאת, הם מעורבים באותה פרשה ובאותו תכנון עברייני. לפיכך, ובראי עיקרון אחידות הענישה, העשוי להשפיע הן על קביעת המתחם של העונש ההולם והן על גזירת העונש בתוכו (ע/47/20 טור' גרוזובסקי נ' התובע הצבאי הראשי, פסקה 19, והאסמכתאות שם (2020)); ואף אם אין בכך כדי להוביל להקלה בקביעת המתחם, נוכח נסיבות החומרה כמבואר לעיל - הרי שהדבר משליך על השאלה אם ראוי להחמירו בנסיבות העניין (ראו והשוו למשל ע"פ 5107/18 קייס נ' מדינת ישראל, פסקה 35 (16.1.2019)). 
כמו כן, כפי שנקבע בפסקה 24 בפסק הדין בעניינו של רס"ר (מיל') טאו לעיל, גם מדיניות הענישה הנהוגה תומכת במתחם העונש ההולם שקבע בית הדין קמא. מקצת פסקי הדין שאליהם הפנתה התביעה (ע"פ 2519/14 אבו קיעאן וע"פ 7163/13 כסוואני הנ"ל) מערבים היבטי חומרה משמעותיים יותר לעומת עניינו של המערער, ולעומת זאת, דמיון מסוים לפרשה זו מצאנו ברע"פ 5471/15 לסטר לעיל, שבו הושת עונש של שמונה חודשי מאסר על מי שניצל את עבודתו כמנהל לוגיסטי במפעל כדי לגנוב רכוש בשווי עשרות אלפי ש"ח ולמכור אותם לאדם אחר, תמורת רווח. בע/31/23 סמ"ר גניש לעיל נקבע מתחם עונש הולם הנע בין חמישה ל-15 חודשי מאסר בפועל, בגין אירוע חמור שבו ניצל מפקד כיתה את תפקידו כבודק ביטחוני במחסום כדי להחרים את רכבו של תושב האזור, לצורך שימושו הפרטי (ולאחר מכן ביצע בו עבירות נוספות שאינן מעניינו של תיק זה); בע/20/19 רס"ם דדקוב לעיל, הושת עונש של שמונה חודשי מאסר על נגד בשירות קבע שהורשע בגניבת מוצרי מזון רבים מהמטבח היחידתי, ומכר אותם תמורת בצע כסף, במהלך כשנתיים ומחצה; ובע/94/11 סא"ל אטיאס לעיל, הושת עונש של שנת מאסר על קצין צה"ל בשירות קבע, בדרגת סא"ל, שהורשע בגניבה, יחד עם קצין אחר ואזרח, של מתכות בשווי של למעלה מ-130,000 ש"ח, לשם מכירתן, תמורת בצע כסף. מצאנו אפוא כי אין עילה להתערבות לחומרה או לקולה במתחם העונש שנקבע, ביחס לרכיב המאסר בפועל. 
לא מצאנו להתערב אף במתחם העונש ההולם שנקבע ביחס לתשלום הקנס. כפי שבואר גם בפסקה 29 בפסק הדין בעניינו של רס"ר (מיל') טאו לעיל, תכליתו של הקנס היא "מניעת כל טובת הנאה ממעשה העבירה, ואף יצירת מצב לפיו ביצוע העבירה לא יהא כדאי" (ע"פ 7159/13 ברזילי נ' מדינת ישראל, פסקה 10 (16.3.2015) והאסמכתאות שם; וראו גם ע"פ 4045/18 פלג נ' מדינת ישראל, פסקה 17 (26.5.2019)). משמעשיו של המערער נעשו לשם השגת רווח עסקי-כלכלי פסול, יש משמעות להשתת עונש שיסייע להפוך את העבירה לבלתי רווחית ולא משתלמת, לשם הרתעה (רע"ב 1049/15 ניזרי נ' שירות בתי הסוהר, פסקה 29 והאסמכתאות שם (18.6.2015)). לצד זאת נתנו דעתנו לכך שלא צוין, כאמור, מהו סכום הרווח הכלכלי שהפיק המערער בסופם של דברים, וכן לעיקרון אחידות הענישה אל מול הקנס שהושת על רס"ר (מיל') טאו לעיל, אשר הוחמר בערעור לסכום של 8,000 ש"ח. בעניינו של רס"ר (מיל') טאו, כאמור, לא התקיימה הנסיבה המחמירה הקיימת כאן, של שימוש במידע משירות המילואים של המערער, כדי להביא להפקת הרווח. מטעם זה, מצאנו להותיר על כנו גם את סכום הקנס שנפסק, בתוך המתחם.
אשר לקביעת עונשו של המערער בתוך מתחם העונש ההולם המתייחס לרכיב המאסר בפועל נציין מיד, כי אלמלא עיקרון אחידות הענישה, לא היינו מוצאים להתערב בו כלל. דינה של בקשת ההגנה לחרוג ממתחם העונש ההולם מטעמי שיקום - להידחות. הלכה פסוקה היא כי את האפשרות לחרוג ממתחם העונש ההולם מטעמי שיקום, בהתאם לסעיף 40ד לחוק העונשין, יש לפרש באופן מצמצם, וכי לצורך כך יש לבחון שיקולים נוספים כגון - מוטיבציה להליך שיקום, השתלבות מוצלחת בהליכי טיפול, אינדיקציות לשינוי עמוק בהתנהגות והבעת חרטה כנה (ראו אך לאחרונה ע"פ 28647-05-25 סא"ל שרוני נ' התובע הצבאי הראשי, פסקאות 213-214 והאסמכתאות שם (2026)). בעניינו של המערער, על אף חוות הדעת הטובות על אודות תפקודו בשירות המילואים והתנדבותו במסגרת הקהילה, הרי שלא הוצג תהליך שיקומי כלשהו שהוא עובר, ויש טעם בטענת התביעה, כי מדבריו לעורכת התסקיר אף עולה שהוא נוטה למזער את העבירות שביצע וליטול אחריות מסויגת. 
כמו כן, מצאנו כי בית הדין קמא ערך איזון הולם בין שיקולי הרתעת הרבים המשמעותיים בנסיבות העניין (אשר הובילו לקביעת העונש בחלקו התחתון של המתחם, גם אם לא בסיפו התחתון ממש) לבין נסיבותיו האישיות של המערער, שהוא נשוי ואב לשישה ילדים קטנים, תוך התחשבות בפגיעת העונש במשפחתו ובמצבו הנפשי, כפי שעלה מראיות ההגנה, בעברו הנקי ובתרומתו לצבא ולחברה, כמובא לעיל.
אם מצאנו בסופו של דבר לקבל את ערעור ההגנה ולהורות על הפחתה מסוימת בעונשו של המערער, הרי זה אך בשל ההקלה שננקטה כמפורט לעיל עם שותפו לעבירות, רס"ר (מיל') טאו, בשלב הערעור. אמנם, עיקרון אחידות הענישה אינו חזות הכל (ע"פ 5942/23 סאלימה נ' מדינת ישראל, פסקה 30 (20.8.2025)), ובעניינו של רס"ר (מיל') טאו, מעבר לשיתוף הפעולה שלו בחקירה שהיה משמעותי יותר מזה של המערער, הובאו נסיבות אישיות משפחתיות חריגות ביותר, שהן שעמדו בבסיס ההקלה בעונשו, מטעמי חסד ולפנים משורת הדין, כך שיעמוד על חמישה חודשי מאסר בפועל (כאמור תוך החמרה מסוימת ברכיב הקנס (ראו פסקאות 27-29 לפסק הדין בעניינו). שיקולים ייחודיים אלה אינם מתקיימים בעניינו של המערער, ומשכך, עיקרון אחידות הענישה מכתיב רק הקלה מדודה ולא זהה, בעונשו של המערער. 
ערעור התביעה נדחה אפוא. ערעור ההגנה מתקבל בחלקו, כך שעונש המאסר שהושת על המערער יעמוד על שבעה חודשי מאסר לריצוי בפועל. בנסיבות העניין, מצאנו להיעתר לבקשתה של ההגנה לדחות את מועד התייצבותו של המערער בבס"כ 416, לנשיאת העונש, עד יום 4 באוקטובר 2026, בשעה 10:00. להבטחת התייצבותו, נקבעה ערבות עצמית וערבות צד ג', כל אחת בסך 5,000 ש"ח. אין שינוי ביתר רכיבי הענישה. 
[bookmark: Nitan]ניתן והודע היום, א' בתמוז התשפ"ו , 16 ביוני  2026, בפומבי ובמעמד הצדדים. 

